Na temelju članka 70. Stavka 2. Zakona o odgoju i obrazovanjuu osnovnoj i srednjoj školi (NNbr.87/08., 86/09., 92/10., 105/10., 90/11., 16/12., 86/12., 94/13., 152/14. , 07/17 .), a u svezi s člankom 17. stavkom 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71/14., 118/14. i 154/14.), članka 2. stavka 1. točke 1., članaka 25. i 26. Zakona o provedbi Opće uredbe o zaštiti osobnih podataka (NN br. 42/18.), te članka 47. Statuta Osnovne škole Jagod Truhelke, Osijek, a nakon prethodnog savjetovanja sa sindikalnim povjerenikom u funkciji radničkog vijeće o donošenju Pravilnika o video nadzoru, Školski odbor na sjednici održanoj dana 5. veljače 2020. godine donio je;

**Pravilnik o video nadzoru**

1. **OPĆE ODREDBE**

**Članak 1.**

1. Ovim Pravilnikom regulirano je prikupljanje obrada i čuvanje osobnih podataka korištenjem sustava video nadzora.
2. Osnovna škola Jagode Truhelke (u daljnjem tekstu: Školska ustanova) koristi sustav video nadzora u školi na adresi Crkvena ulica 23, Osijek zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.
3. Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničen na ispunjenje svrhe i stavka 1.ovog članka.
4. U svrhu iz stavka 1.ovog članka u obuhvatu sustava video nadzora je prostor koji se nalazi neposredno oko Škole, ulazna i izlazna vrata s ulične i dvorišne strane Školske ustanove, hol s prostorom za odlaganje učeničke garderobe i hodnik na katu zgrade Školske ustanove.
5. Video nadzorom nisu pokriveni prostori učionica, zbornice, kabineta, školske knjižnice, školske dvorane, uredi stručnih suradnika pedagoga i psihologa, ured ravnatelja Škole, ured tajnika i voditelja računovodstva, prostor koji koristi pomoćno tehničko osoblje i domar škole, školska kuhinja , sanitarni prostor za učenike i radnike škole.
6. Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.
7. Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.
8. **SVRHA KORIŠTENJA VIDEONADZORA**

**Članak 2.**

1. Podatci prikupljeni korištenjem sustava video nadzora nalaze se na snimaču koji je zaključan u za to posebno namijenjenom, sigurnosnom ormaru.
2. Pristup podatcima, odnosno uvid u sadržaj nastao korištenjem sustava video nadzora, ima ravnatelj i osobe koje ravnatelj pismeno ovlasti sukladno ovim Pravilnikom.
3. Pristup podatcima, odnosno uvid u sadržaj nastao korištenjem sustava video nadzora, moguć je samo osobi iz stavka 2. ovog članka.
4. Presnimavanje i pohrana sadržaja nastalog korištenjem sustava video nadzora na druge medije, kao i daljnje korištenje istog, dopušteni su isključivo u slučajevima određenim zakonom.
5. OPSEG, NAČIN I VRIJEME ČUVANJA PODATAKA

**Članak 3.**

1. Podatci prikupljeni korištenjem sustava video nadzora čuvaju se najduže 30 dana, a nakon proteka tog vremena podatci se brišu ili uništavaju na odgovarajući način.
2. U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podatci čuvaju duže od vremena navedenog u stavku 1. ovoga članka.
3. Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podatci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.
4. ZAŠTITA PRAVA UČENIKA, RADNIKA I SVIH DRUGIH OSOBA

**Članak 4.**

1. Ravnatelj Školske ustanove dužan je označiti na vidnom mjestu pri ulasku u prostor, kao i unutrašnjost prostorija, istaknuti obavijest da se prostor nadzire sustavom tehničke zaštite.
2. Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik stupa na snagu osmog dana od dana objave na oglasnoj ploči Školske ustanove.

 Predsjednik Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Danijela Zorinić, prof.

Ovaj Pravilnik objavljen je dana 5. veljače 2020.godine i stupa na snagu dana 13. veljače 2020. godine.

KLASA: 003-05/20-01/01 Ravnatelj:

URBROJ: 2158-16-06-20-1 \_\_\_\_\_\_\_\_\_\_\_\_\_\_\_\_\_\_\_\_\_\_

Osijek, 5. veljače 2020. Franjo Vukelić, prof.